ไฟไหม้บ้านทรงไทย ย่างสดอดีตครูวัย 77 ปีพร้อมสุนัขทั้ง 7 ตัวคากองเพลิง (ชมคลิป)
ภาพจาก สมาคมเณรแก้วกู้ภัยทางหลวงสุพรรณบุรี,เกิดเหตุไฟไหม้บ้านเรือนไทย 2 หลังปลูกติดกันของ อดีตอาจารย์ ม.ราชภัฏเพชรบุรี วัย 77 ปี ที่ ต.โคกคราม อ.บางปลาม้า สุดเศร้าหนีออกไม่ทัน เสียชีวิตคากองเพลิง พร้อมสุนัขคู่ใจทั้ง 7 ตัว ตร.สุพรรณบุรี เร่งสอบหาสาเหตุ,เมื่อเวลา 08.30 น. วันที่ 23 เม.ย. ร.ต.อ.องอาจ ไชยสุริยงค์ รอง สว.(สอบสวน) สภ.บางปลาม้า จ.สุพรรณบุรี ได้รับแจ้งเหตุไฟไหม้ บ้านเรือนไทยหลังใหญ่ติดกัน 2 หลัง เลขที่ 129-130 หมู่ 3 ต.โคกคราม อ.บางปลาม้า จ.สุพรรณบุรี จึงได้รุดไปตรวจสอบพร้อมด้วย พ.ต.อ.นิติพจน์ พจนาคม ผกก.สภ.อ.บางปลาม้า เจ้าหน้าที่สมาคมเณรแก้วกู้ภัยทางหลวงสุพรรณบุรี นายอนันต์ นาคนิยม นายอำเภอบางปลาม้า รถดับเพลิงจากเทศบาลตำบลต้นคราม และเทศบาลพื้นที่ใกล้เคียงจำนวน 5 คัน รุดไปยังที่เกิดเหตุแต่เนื่องจากเป็นบ้านไม้ และมีกระแสลมแรง จึงทำให้เพลิงลุกลามอย่างรวมเร็ว เจ้าหน้าที่ได้ระดมกำลังฉีดน้ำควบคุมเพลิงนานกว่า 1 ชม. เพลิงจึงสงบลง แต่บ้านเรือนไทยทั้งสองหลังถูกไฟไหม้ทั้งหมดเหลือแต่ซาก,เจ้าหน้าที่จึงได้เคลียร์พื้นที่ และให้เจ้าหน้าที่จากวิทยาการสุพรรณบุรีเข้าตรวจสอบ พบศพผู้เสียชีวิตภายในซากกองเพลิงกลางบ้านนอนตายดำเป็นตอตะโก ทราบชื่อคือ น.ส.ฟองสวาท วงศ์พันธ์ อายุ 77 ปี หรือ ที่ชาวบ้านในละแวกเรียกกันว่าอาจารย์ฟอง อยู่คนเดียวไม่มีครอบครัว เป็นอดีตข้าราชการครูบำนาญ มหาวิทยาลัยราชภัฏเพชรบุรี และเป็นเจ้าของบ้าน นอกจากนี้ ทั่วบริเวณบ้านภายในซากกองเพลิงยังพบสุนัขถูกไฟไหม้นอนตายเกลื่อนอยู่บนบ้านและรอบบ้าน อีกรวม 7 ตัว นอกจากนี้ มีซากของสุนัขบางตัวติดอยู่ที่ระเบียงบ้าน คาดว่า สุนัขพยายามจะวิ่งหนีตาย แล้วไปตัวไปติดอยู่ตามช่องระเบียงบ้าน และใต้ถุนบ้าน สร้างความสะเทือนใจและน่าเวทนาให้กับผู้ที่อยู่ในเหตุการณ์เป็นอย่างมาก,สอบถาม นายสุเทพ สาหร่าย ผู้ใหญ่บ้าน ม.3 ต.โคกคราม เล่าว่า ก่อนเกิดเหตุ เมื่อช่วงเช้าที่ผ่านมา อ.ฟอง ผู้ตาย ได้มาร้องขอความช่วยเหลือ โดยนุ่งผ้าถุงกระโจมอกมาที่บ้าน ตะโกนบอกว่า ช่วยด้วยไฟไหม้บ้าน ตนก็รีบโทรแจ้งดับเพลิงทันที พร้อมไปตามชาวบ้านนำถังดับเพลิงมาช่วย แต่ไฟลุกโหมขึ้นอย่างรวดเร็ว เนื่องจากเป็นบ้านเรือนไทย ไม้เก่า ขณะนั้นก็พยายามตามหา อ.ฟอง ว่า หายตัวไปไหน ซึ่งบรรยากาศเมื่อช่วงเช้าทุกคนพยายามจะช่วยกัน โดยเฉพาะ เจ้าหน้าที่ตำรวจ สภ.บางปลาม้า ที่อยู่ใกล้ๆ กับจุดเกิดเหตุ ก็รีบมาช่วยโดยไม่กลัวตาย โดยเฉพาะ ส.ต.ต.กษมินทร์ มูลไธสง ผบ.หมู่ สภ.บางปลาม้า ที่ พยายามปีนขึ้นไปตรงห้องน้ำ เพราะคิดว่า อ.ฟอง น่าจะไปหลบในห้องน้ำ ก็ไม่พบ ซึ่งก็ต้องขอชื่นชมทุกคน รวมถึงเจ้าหน้าที่กู้ภัยเณรแก้ว กู้ภัยทางหลวงสุพรรณบุรี และชาวบ้านที่พยายามช่วยเหลือกันจนถึงที่สุด เพราะไม่อยากให้เกิดเหตุการณ์แบบนี้อีก,ด้าน นายอนันต์ นาคนิยม นายอำเภอบางปลาม้า กล่าวว่า หลังทราบข่าวตนก็ได้มาตรวจสอบที่จุดเกิดเหตุ และประสานทุกหน่วยงานเพื่อเข้าช่วยเหลือ เบื้องต้น พบว่าไฟไหม้บ้านทั้ง 2 หลัง และพบผู้เสียชีวิต 1 ราย เป็นอดีตข้าราชการครู ที่ผ่านมาก็คอยช่วยเหลือสังคม และร่วมกิจกรรมกับทางชุมชนเป็นประจำ และจากการสอบถามชาวบ้านในละแวกนี้ ยังพบว่าเป็นคนรักสุนัข ซึ่งคาดว่าน่าจะพยายามกลับเข้าไปในบ้านเพื่อไปช่วยสุนัขที่เลี้ยงไว้บนบ้าน ประมาณ 6-7 ตัว เพราะแกเป็นคนรักสุนัขเหมือนลูก ไปไหนก็เอาไปด้วย เอาไปเลี้ยงบนบ้าน เวลามีหมาจรจัดมาที่ในละแวกบ้าน ก็มักจะให้อาหารกินเป็นประจำ,ส่วนสาเหตุการเกิดเพลิงไหม้ในครั้งนี้ คงต้องรอทางเจ้าหน้าที่ตำรวจตรวจสอบต่อไป เบื้องต้น ทางเจ้าหน้าที่ตำรวจ สภ.บางปลาม้า ได้ตรวจสอบที่เกิดเหตุ คาดว่า น่าจะเกิดจากไฟฟ้าลัดวงจร ความเสียหายเบื้องต้น ประมาณ 5 ล้านบาท อย่างไรก็ดี จะทำการสอบสวนสาเหตุที่แน่ชัดอีกครั้ง.
เกิดเหตุไฟไหม้บ้านเรือนไทย 2 หลังปลูกติดกันของ อดีตอาจารย์ ม.ราชภัฏเพชรบุรี วัย 77 ปี ที่ ต.โคกคราม อ.บางปลาม้า สุดเศร้าหนีออกไม่ทัน เสียชีวิตคากองเพลิง พร้อมสุนัขคู่ใจทั้ง 7 ตัว ตร.สุพรรณบุรี เร่งสอบหาสาเหตุ
ไฟไหม้บ้าน,เพลิงไหม้,บ้านทรงไทย,สภ.บางปลาม้า,สุพรรณบุรี